**PASLAUGŲ TEIKIMO SUTARTIES BENDROJI DALIS**

1. **SUTARTIES SĄVOKOS**
   1. **Paslaugų teikėjas** – asmuo ar asmenų grupė, nurodytas (-a) šios Sutarties SD, teikiantis (-i) Sutartyje nurodytas Paslaugas Užsakovui ir turintis reikiamą kompetenciją, žinias, pajėgumus ir priemones verslo aptarnavimo bei informacinių technologijų ir telekomunikacijų paslaugų teikimui.
   2. **Užsakovas** – Sutarties SD nurodytas juridinis asmuo, perkantis Sutarties SD nurodytas Paslaugas.
   3. **Subteikėjas** – Paslaugų teikėjo pasitelktas juridinis arba fizinis asmuo, kuris pagal galiojantį tarpusavio sandorį su Paslaugų teikėju, Paslaugų teikėjo pasitelkiamas atlikti Sutartyje nurodytų Paslaugų ar jų dalies teikimą ar kitas susijusias funkcijas.
   4. **Šalis** / **Šalys** – Užsakovas arba Paslaugų teikėjas, kiekvienas atskirai / Užsakovas ir Paslaugų teikėjas abu kartu.
   5. **Grupė** – grupė teisiškai savarankiškų juridinių asmenų, kurie yra bendrai tiesiogiai ar netiesiogiai kontroliuojami AB „Ignitis grupė“.
   6. **Ignitis grupės įmonė** – bet kuris juridinis asmuo, esantis Grupėje.
   7. **Trečioji šalis** – bet kuris kitas fizinis arba juridinis asmuo, kuris nėra šios Sutarties Šalis.
   8. **Kontaktinis asmuo** – Sutarties SD nurodytas Šalies paskirtas asmuo, atsakingas už Sutarties ar atitinkamos jos dalies (Paslaugų grupės) vykdymą, turintis Sutarties BD nustatytas teises ir pareigas veikti su Sutarties vykdymu susijusiais klausimais jį paskyrusios Šalies vardu.
   9. **Sutartis** – šios Paslaugų teikimo sutarties Bendrosios ir Specialiosios dalių sąlygos su visais jų priedais, Sutarties ir/arba Sutarties priedų pakeitimais ir papildymais.
   10. **Sutarties BD** – šios Sutarties bendroji dalis.
   11. **Sutarties SD** – šios Sutarties specialioji dalis.
   12. **Paslaugos** –Paslaugų teikėjo šioje Sutartyje nustatyta tvarka bei konfidencialumo sąlygomis, savo rizika ir sąskaita, nuolatos ir nepertraukiamai (išskyrus Sutartyje ar atskiruose susitarimuose numatytas išimtis) Užsakovui teikiamos verslo aptarnavimo paslaugos ir (arba) informacinių technologijų ir telekomunikacijų paslaugos bei su minėtomis paslaugomis susijusios paslaugos, įvardintos Sutarties SD ir jos prieduose, kurias Užsakovas įsipareigoja priimti ir apmokėti Paslaugų teikėjui šioje Sutartyje nustatyta tvarka. Sąvoka „Paslaugos“Sutartyje gali būti naudojama kaip sąvoka, apibrėžianti visas Paslaugų teikėjo teikiamas paslaugas pagal Sutartį arba Užsakovo šia Sutartimi perkamas (Sutarties SD nurodytas) konkrečias Paslaugų grupes, kai Užsakovas perka tik dalį iš Sutarties SD nurodytų Paslaugų.
   13. **Kitos paslaugos / Papildomos paslaugos –** Paslaugos, nenurodytos Sutarties SD, tačiau įsigyjamos Sutartyje nustatyta tvarka Sutarties galiojimo laikotarpiu bei laikantis viešuosius pirkimus reglamentuojančių teisės aktų reikalavimų.
   14. **Paslaugų** **apimtis** – Paslaugų kiekis, detalizuojamas Sutarties SD ir (arba) Sutarties prieduose. Ši sąvoka Sutartyje naudojama nurodant tiek planuojamą (preliminarų/orientacinį), tiek faktinį per atitinkamą laikotarpį Užsakovui suteiktų Paslaugų kiekį. Esant poreikiui, Sutartyje taip pat gali būti naudojamos sąvokos „maksimalus planuojamų paslaugų kiekis“ ir „minimalus planuojamų paslaugų kiekis“. Šalims atskirai nesusitarus dėl tokių kiekių, Paslaugos teikiamos pagal Užsakovo poreikį.
   15. **Paslaugų kaina** – bendra Paslaugų kaina arba atskiros Paslaugų grupės kaina arba atskiras Paslaugų įkainis, nustatyti Sutarties prieduose.
   16. **Ataskaitinis laikotarpis** – kalendorinis mėnuo, jeigu Sutarties prieduose nenustatyta kitaip. Užsakovas sumoka Paslaugų teikėjui Sutarties prieduose nurodytą kainą už faktiškai per Ataskaitinį laikotarpį suteiktas Paslaugas.
   17. **Sutarties kaina** – Užsakovui teikiamų Paslaugų kainų suma per visą Sutarties galiojimo laikotarpį.
   18. **Aktas** – Paslaugų perdavimo-priėmimo aktas.
   19. **Diena** – jei ši Sutartis nenustato kitaip, ši sąvoka reiškia kalendorinę dieną, visi Sutartyje nurodyti terminai, apibrėžti dienomis, suprantami, kaip apibrėžti kalendorinėmis dienomis, išskyrus tuos atvejus, kai Sutartyje aiškiai nurodoma, kad terminas apibrėžiamas darbo dienomis.
   20. **Darbo diena** – jei ši Sutartis nenustato kitaip, ši sąvoka reiškia darbo dieną Lietuvos Respublikoje.
   21. **Metai** – jei šioje Sutartyje nenustatyta kitaip, ši sąvoka reiškia 365 dienų laikotarpį.
   22. **Sutarties įsigaliojimo diena** – Sutarties pasirašymo diena arba kita Sutarties SD nurodyta Sutarties įsigaliojimo data.
2. **SUTARTIES STRUKTŪRA IR AIŠKINIMAS**
   1. Ši Sutartis yra vientisas ir nedalomas dokumentas, kurią sudaro visi toliau išvardinti dokumentai. Sutarties aiškinimo ir taikymo tikslais nustatoma tokia Sutarties dokumentų pirmenybės tvarka:
      1. Sutarties SD (su priedais, jei jie pridedami);
      2. Sutarties BD.
   2. Jei Sutarties dokumentuose yra neaiškumų, neatitikimų ar prieštaravimų, taisyklės, nustatytos aukštesnės galios Sutarties dokumente, visuomet yra laikomos pakeičiančiomis žemesnės galios Sutarties dokumente nustatytas analogiškas taisykles nuo Sutarties įsigaliojimo dienos.
   3. Sutarčiai taikoma ir ji aiškinama pagal Lietuvos Respublikos teisę. Visoms teisėms ir įsipareigojimams pagal Sutartį yra taikomi Lietuvos Respublikos teisės aktai.
   4. Jei Sutarties dokumentai nenustato kitaip, Sutarties tekstas turi būti suprantamas taikant šias pagrindines aiškinimo taisykles:
      1. žodžiai, žymintys konkrečią asmens lytį, reiškia bet kurią lytį;
      2. žodžiai, žymintys vienaskaitą, reiškia ir daugiskaitą, žodžiai, žymintys daugiskaitą, reiškia ir vienaskaitą;
      3. žodžiai „susitarti“, „susitarė“, „susitarimas“ visuomet reiškia, kad atitinkamas susitarimas Šalių turi būti įformintas raštu;
      4. „raštu“ reiškia visas šios Sutarties dokumentuose nustatytas taisykles, taip pat bet kurios Šalies sudarytus popierinius ir (arba) elektroninius dokumentus bei bet kokius Sutartyje nurodytomis komunikacijos priemonėmis kitai Šaliai pateiktus pranešimus.
   5. Sutarties nuostatos, kuriose minimas dokumentų ar kitokios formos informacijos pateikimas raštu, aiškinamos taip, kad dokumentų ar kitos formos informacija laikoma pateikta raštu, jei ji pateikiama paštu, faksu ar elektroniniu paštu (Sutartyje nurodytais kontaktais).
   6. Visos šioje Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė.
3. **SUTARTIES OBJEKTAS**
   1. Šios Sutarties objektas yra Paslaugos, nurodytos Sutarties SD ir detalizuotos jos prieduose.
4. **PASLAUGŲ APIMTIS IR KAINA**
   1. Sutarties kaina nurodoma Sutarties SD.
   2. Paslaugų kaina nurodoma Sutarties SD prieduose.
   3. Paslaugų apimtis detalizuojama Sutarties SD ir jos prieduose.
   4. Į Paslaugų kainą yra įtrauktos visos Paslaugų teikėjo sąnaudos (išskyrus Sutarties prieduose nurodytas papildomas sąnaudas), susijusios su Paslaugų teikimu, o taip pat visi taikytini mokesčiai, išskyrus pridėtinės vertės mokestį, kuris skaičiuojamas ir mokamas papildomai pagal pridėtinės vertės mokesčio apskaičiavimo metu galiojančius teisės aktus.
   5. Užsakovas įsipareigoja kompensuoti Sutarties SD arba jos prieduose nustatytas Paslaugų teikėjo patirtas išlaidas už Trečiųjų šalių suteiktas paslaugas (toliau – Tiesioginės išlaidos) ir Sutarties prieduose nurodytas papildomas sąnaudas, kurios neapmokestinamos pelno marža.
   6. Visi mokėjimai ir atsiskaitymai pagal Sutartį vykdomi Lietuvos Respublikos nacionaline valiuta – eurais.
   7. PVM bus apskaičiuojamas ir sumokamas prievolės apskaičiuoti PVM atsiradimo metu galiojančių teisės aktų nustatyta tvarka. Pasikeitus Lietuvos Respublikoje galiojančiuose teisės aktuose numatytam PVM tarifui, Sutartyje numatyta Paslaugų kaina (neįskaitant PVM) nesikeičia, o bendra Paslaugų kaina yra perskaičiuojama atitinkamai pasikeitusio PVM tarifo dydžiui. PVM tarifo pasikeitimo rizika priskiriama Užsakovui.
   8. Paslaugų kaina gali būti perskaičiuojama arba peržiūrima (jeigu tai numatyta Sutarties SD arba jos prieduose) Sutarties SD ar jos prieduose nustatytais atvejais ir tvarka. Tokiu atveju Paslaugų teikėjas įsipareigoja, Užsakovo prašymu, pateikti dokumentus, pagrindžiančius Paslaugų apimtis ir kainas.
   9. Tiesioginių išlaidų kompensavimas:
      1. Tiesioginės išlaidos – Paslaugų teikėjo patirtos išlaidos Trečiosioms šalims dėl su kokybiškų Paslaugų teikimu Užsakovui tiesiogiai susijusių paslaugų įsigijimo. Užsakovas skiria lėšas, reikalingas padengti Paslaugų teikėjo Tiesiogines išlaidas, susijusias su Paslaugomis, kurias Paslaugų teikėjas faktiškai patiria Sutarties galiojimo laikotarpiu (į Tiesiogines išlaidas negali būti įtrauktas Paslaugų teikėjo pelnas). Tiesioginės išlaidos Paslaugų teikėjui kompensuojamos Sutarties BD nustatyta tvarka ir pagrindais. Užsakovas neįsipareigoja Sutarties galiojimo laikotarpiu įsigyti Trečiųjų šalių teikiamų paslaugų už visą Sutarties SD nurodytą Tiesioginių išlaidų kompensavimui skiriamų lėšų sumą (jeigu Sutarties SD nurodyta Tiesioginių išlaidų kompensavimui skiriamų lėšų suma);
      2. Užsakovas Sutarties BD nustatyta tvarka kompensuoja Paslaugų teikėjui jo patirtas išlaidas įsigyjant su Paslaugomis tiesiogiai susijusias paslaugas, įskaitant bet neapsiribojant išorines teisines konsultacijas, vertimo paslaugas, skelbimų ar kitos informacijos viešinimo paslaugas, mokymų ir konferencijų, kuriose dalyvauja Užsakovas, paslaugas, su Paslaugų teikimu susijusių patalpų nuomos ir kt., kurias teikia tretieji asmenys. Tiesioginėmis išlaidomis taip pat laikomos Paslaugų teikėjo teikiant Paslaugas patirtos neišvengiamos išlaidos (tokios, kaip notarų, antstolių, viešojo administravimo subjektų ar valstybės mokesčiai, rinkliavos, atlygiai, valstybės registrų ir kitokių duomenų bazių naudojimo mokesčiai, rinkliavos, dokumentų tvirtinimo žyma „Apostille“ ar kitokio dokumentų legalizavimo būdo išlaidos ir pan.). Visais atvejais tokių paslaugų suteikimas turi būti iš anksto suderintas su Užsakovu, o taip pat po tokių paslaugų suteikimo, Užsakovui pareikalavus, Paslaugų teikėjas, pateiks tai patvirtinančius dokumentus (atitinkamas pažymas, apmokėjimo Trečiosioms šalims įrodymų dokumentus ir kt.);
      3. Paslaugų teikėjas yra perkančioji organizacija, todėl visas paslaugas iš Trečiųjų šalių įsigyja įvykdęs viešųjų pirkimų procedūras ir vadovaudamasis Lietuvos Respublikos teisės aktais, racionaliai naudodamas tokiems pirkimams skirtas lėšas. Paslaugų teikėjas Sutarties vykdymui pasitelkti Trečiąją šalį gali tik prieš tai su Užsakovu suderinęs Trečiosios šalies teikiamų paslaugų apimtį. Paslaugų teikėjas yra visiškai atsakingas Užsakovui už Trečiosios šalies tinkamą atitinkamos paslaugos įvykdymą, paslaugos kokybę ir jos atlikimą laiku;
      4. Su Trečiąja šalimi už jos suteiktas paslaugas atsiskaito Paslaugų teikėjas tiesiogiai.
      5. Paslaugų teikėjo Užsakovui pateikta PVM sąskaita-faktūra už Paslaugų teikėjo patirtas išlaidas Trečiosioms šalims apmokama Sutarties SD nustatyta tvarka.
5. **PASLAUGŲ KOKYBĖ**
   1. Paslaugų teikėjo teikiamų Paslaugų kokybė turi atitikti Šalių sutartus kokybinius rodiklius, detalizuotus Sutarties prieduose, ir teisės aktuose numatytus reikalavimus Paslaugoms.
   2. Užsakovas turi teisę pareikšti pretenzijas dėl Paslaugų neatitikimo Sutarties prieduose, teisės aktuose nustatytiems Paslaugų kokybės reikalavimams ir (ar) dėl tiesioginių nuostolių, kuriuos patyrė Užsakovas dėl Paslaugų teikėjo kaltės, atlyginimo, per 30 (trisdešimt) dienų nuo tokio neatitikimo ir (ar) nuostolių paaiškėjimo dienos (jei Sutarties priede nėra nustatytas kitas terminas), ir reikalauti per Šalių sutartą protingą terminą ar Sutarties priede nustatytą terminą Paslaugų trūkumus pašalinti.
   3. Paslaugų teikėjui per Šalių sutartą terminą nepašalinus Paslaugų trūkumų, Paslaugų teikėjas, Užsakovui pareikalavus, moka Užsakovui Sutarties SD ir jos prieduose nustatyto dydžio netesybas bei atlygina Užsakovo dėl to patirtus pagrįstus tiesioginius nuostolius tiek, kiek jų nepadengia netesybos.
6. **PASLAUGŲ TEIKIMO IR PERDAVIMO - PRIĖMIMO TVARKA**
   1. Paslaugų teikėjas pasibaigus Ataskaitiniam laikotarpiui (jei Sutarties prieduose nenustatytas kitas terminas) arba įvykdęs Sutartyje numatytus įsipareigojimus, susijusius su paslaugų teikimu, per 5 (penkias) darbo dienas pateikia Užsakovui (Kontaktiniam asmeniui) Aktą ir kreipiasi į Užsakovą dėl Akto patvirtinimo (jei Sutarties prieduose nenustatyta kitaip).
   2. Šalys susitaria, kad Aktas pateikiamas ir patvirtinamas elektroninėmis priemonėmis – elektroniniu paštu ar kitu sutartu el. būdu, ir toks patvirtinimas yra tinkamas ir pakankamas Paslaugų suteikimo ir priėmimo patvirtinimas, išskyrus Sutartyje nustatytus atvejus.
   3. Jei kitaip nenumatyta Sutarties prieduose, Užsakovas turi patvirtinti Aktą ne vėliau kaip per 2 (dvi) darbo dienas nuo Paslaugų teikėjo kreipimosi.
   4. Užsakovui Akto tvirtinimo metu nustačius (pastebėjus) Akto trūkumų (klaidų, neatitikimų, netikslumų ar kt.), trūkumai turi būti pašalinti Šalių sutartu terminu (bet kokiu atveju Akto trūkumų šalinimo terminas negali būti ilgesnis kaip 3 (trys) darbo dienos). Paslaugų teikėjui pašalinus Akte nustatytus trūkumus, Užsakovas turi patvirtinti Aktą ne vėliau kaip per 2 (dvi) darbo dienas nuo Akto trūkumų ištaisymo dienos.
   5. Užsakovui nepatvirtinus Akto ir (arba) nenustačius trūkumų Sutartyje nustatyta tvarka ir (arba) terminais, laikoma, kad Aktas iš Užsakovo pusės yra patvirtintas (pasirašytas), o jo pagrindu bus apskaičiuota (arba perskaičiuota) Paslaugų suma už Ataskaitinį laikotarpį.
   6. Po Akto patvirtinimo Sutartyje nustatyta tvarka, ne vėliau kaip iki einamojo mėnesio pabaigos, Užsakovas turi teisę pateikti Paslaugų teikėjui pastabas dėl patvirtintame Akte pastebėtų trūkumų (klaidų, neatitikimų, netikslumų ar kt.). Šalims suderinus Akte nustatytus trūkumus, Paslaugų teikėjas atlieka korekcijas kito (ateinančio) Ataskaitinio laikotarpio Akte arba PVM sąskaitoje-faktūroje. Einamųjų finansinių metų gruodžio mėnesio Aktų korekcijos, jeigu jos reikalingos, įvertinamos su artimiausiu pagal Sutartį (jos prieduose nustatyta tvarka) atliekamu Kainos perskaičiavimu kitais finansiniais metais.
   7. Paslaugų suteikimo Aktų sudarymo tvarka ir terminai apibrėžti Sutarties SD 1 priede „Kainodaros principai“.
7. **ATSISKAITYMAS IR MOKĖJIMAI PAGAL SUTARTĮ**
   1. Paslaugų teikėjas PVM sąskaitas-faktūras už Užsakovui suteiktas Paslaugas (išskyrus Sutartyje nurodytas išimtis) išrašo per 2 (dvi) darbo dienas nuo Akto patvirtinimo dienos. Kita Paslaugų PVM sąskaitų-faktūrų sudarymo tvarka ir terminai apibrėžti Sutarties SD 1 priede „Kainodaros principai“.
   2. Paslaugų teikėjas PVM sąskaitą-faktūrą pateikia naudodamasis elektronine sąskaitų administravimo informacine sistema SABIS (elektroninės paslaugos SABIS svetainė pasiekiama adresu [SABIS (nbfc.lt)](https://sabis.nbfc.lt/)) teisės aktų nustatyta tvarka.
   3. Jei Sutarties prieduose nenustatyta kitaip, Užsakovas apmoka Paslaugų teikėjo išrašytą PVM sąskaitą-faktūrą per 30 (trisdešimt) kalendorinių dienų nuo sąskaitos išrašymo dienos.
   4. Mokėjimai už Paslaugas ir mokėjimai už kitas ir (ar) papildomas paslaugas sumokami į Paslaugų teikėjo banko sąskaitą, nurodytą Sutarties SD dalyje „Šalių rekvizitai“ arba bet kurią kitą Lietuvos Respublikoje veikiančio banko sąskaitą, kurią Paslaugų teikėjas nurodys atskiru rašytiniu pranešimu.
   5. Tuo atveju, jei Užsakovas vėluoja visa apimtimi ar iš dalies apmokėti Paslaugų teikėjo pateiktą PVM sąskaitą-faktūrą (įskaitant atvejus, kai paaiškėja, kad Užsakovas buvo nepagrįstai sustabdęs apmokėjimą), Paslaugų teikėjas turi teisę skaičiuoti 0,05 procento nuo nesumokėtos sumos dydžio delspinigius už kiekvieną uždelstą dieną.
   6. Jei Paslaugų teikėjui pagal Sutartį yra priskaičiuotos netesybos, Užsakovo už Paslaugas mokėtina suma mažinama priskaičiuotų netesybų suma. Taip pat Užsakovas turi teisę priskaičiuotas netesybas įskaityti iš bet kokių Paslaugų teikėjui atliekamų mokėjimų teisės aktų nustatyta tvarka, pranešant Paslaugų teikėjui raštu apie tokių netesybų įskaitymą.
   7. Šalys susitaria taikyti tokią Užsakovo mokėjimų, atliekamų pagal šią Sutartį, įskaitymo tvarką:
      1. pirmąja eile yra įskaitomi Paslaugų teikėjo reikalavimai, susiję su mokėjimo prievolių už pagal šią Sutartį suteiktas Paslaugas įvykdymu;
      2. antrąja eile yra įskaitomi Paslaugų teikėjo reikalavimai, susiję su netesybų arba nuostolių pagal šią Sutartį atlyginimu;
      3. trečiąja eile yra įskaitomos kitos Užsakovo Paslaugų teikėjui mokėtinos sumos (jei tokių yra).
8. **ŠALIŲ ĮSIPAREIGOJIMAI**
   1. **Užsakovas įsipareigoja:**
      1. tinkamai ir sąžiningai vykdyti Sutartį;
      2. Sutarties vykdymo metu bendradarbiauti su Paslaugų teikėju, teikiant Sutarties vykdymui pagrįstai reikalingą informaciją, kurios pateikimo būtinybė iškilo Sutarties vykdymo metu;
      3. priimti suteiktas Paslaugas, jeigu jos atitinka Sutartyje nustatytus reikalavimus;
      4. Paslaugų teikėjui tinkamai įvykdžius sutartinius įsipareigojimus, sumokėti Paslaugų teikėjui Sutartyje nustatyta tvarka;
      5. suteikti reikiamus įgaliojimus Paslaugų teikėjui veikti Užsakovo vardu (jei tokie įgaliojimai yra reikalingi);
      6. užtikrinti, kad esant poreikiui Paslaugų teikėjui teikti Paslaugas ne Paslaugų teikėjui priklausančiose patalpose (įskaitant, bet neapsiribojant, patalpas įrangos montavimui), būtų sudarytos tinkamos ir teisėtos sąlygos Paslaugų teikėjo darbuotojams patekti į tokias patalpas ir jomis naudotis;
      7. tinkamai vykdyti kitus įsipareigojimus, numatytus Sutartyje ir galiojančiuose teisės aktuose.
   2. **Paslaugų teikėjas įsipareigoja:**
      1. tinkamai ir sąžiningai vykdyti Sutartį;
      2. nuolatos ir nepertraukiamai (išskyrus Sutartyje atskiruose susitarimuose numatytas išimtis) savo rizika ir sąskaita organizuoti ir teikti Užsakovui Paslaugas, Sutartyje ir jos prieduose nustatytomis sąlygomis ir reikalavimais;
      3. teikti Paslaugas profesionaliai, tinkamai, laiku, kokybiškai, efektyviai bei ekonomiškai (užtikrinti Paslaugų kainos ir jo taikomos Paslaugų kainodaros atitiktį „ištiestos rankos“ principui taip, kaip jis apibrėžtas Lietuvos Respublikos ir Grupės vidaus teisės aktuose), vadovaudamasis šia Sutartimi ir bendrai priimtais profesiniais, teisiniais, vadybos principais;
      4. nuolat siekti tobulinti teikiamas Paslaugas bei savo specialistų darbo metodus, diegti gerąsias praktikas;
      5. nedelsiant raštu ar kitomis priemonėmis informuoti Užsakovą apie bet kurias aplinkybes, kurios trukdo ar gali sutrukdyti Paslaugų teikėjui suteikti Paslaugas Sutartyje nustatytais terminais bei tvarka;
      6. atsižvelgti į Sutarties vykdymo metu Užsakovo pateiktas pastabas, papildomą informaciją dėl Paslaugų teikimo, jei jos bus teikiamos;
      7. užtikrinti iš Užsakovo Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą. Pasibaigus Paslaugų suteikimo terminui, Užsakovui paprašius raštu, grąžinti visus iš Užsakovo gautus, Sutarčiai vykdyti reikalingus dokumentus;
      8. užtikrinti, kad Paslaugas teiks darbuotojai ir Paslaugų teikėjo pasirinkti tretieji asmenys (subteikėjai), turintys tinkamą Paslaugų teikimui kompetenciją, kvalifikaciją ir darbo priemones, taip pat (jei Paslaugų teikimui yra būtina) turintys valstybės institucijų išduotus dokumentus, suteikiančius teisę teikti Paslaugas, bei įrangos gamintojų išduotus sertifikatus, patvirtinančius, kad darbuotojai ir Paslaugų teikėjo pasirinkti tretieji asmenys (subteikėjai) yra apmokyti dirbti su Paslaugų teikimui naudojama gamintojo įranga;
      9. laikytis norminių teisės aktų reikalavimų, aplinkos apsaugos ir darbų saugumo reikalavimų, norminių teisės aktų nustatytais atvejais gauti visus Paslaugų teikimui būtinus sutikimus, leidimus ir/ar licencijas;
      10. visas prekes, paslaugas ir/ar darbus, reikalingus Paslaugų teikimui pagal šią Sutartį, įsigyti vadovaujantis atitinkamais teisės aktais, *inter alia* Lietuvos Respublikos teisės aktais, reglamentuojančiais viešųjų pirkimų vykdymą;
      11. santykiuose su Užsakovu ir Sutarties vykdymui pasitelkiamomis Trečiosiomis šalimis laikytis AB „Ignitis grupė“ valdybos sprendimais patvirtintų Antikorupcinės politikos (toliau Sutartyje – Politika), Etikos kodekso ir Tiekėjų etikos kodekso (toliau abu kartu Sutartyje – Kodeksai) nuostatų, įtvirtinančių gerosios verslo praktikos, etikos ir elgesio normas. Paslaugų teikėjas privalo užtikrinti, kad šio punkto reikalavimų laikytųsi tiek Paslaugų teikėjo, tiek ir jo Sutarties vykdymui pasitelkiamų Trečiųjų šalių darbuotojai, valdymo ir priežiūros organų nariai bei kiti atstovai;
      12. vykdydamas Sutartį, laikytis šių aplinkosaugos reikalavimų: mažinti popieriaus sunaudojimą, atsisakyti nebūtino dokumentų kopijavimo ir spausdinimo. Techninė dokumentacija, ataskaitos ir (ar) kiti su Sutarties vykdymu susiję dokumentai Užsakovui turi būti pateikti tik elektroniniu formatu. Techninės dokumentacijos galutinės versijos ir priėmimo-perdavimo aktai turi būti pasirašomi el. parašu, jeigu nesusitarta kitaip. Išimtiniais atvejais su Sutarties vykdymu susiję dokumentai gali būti pateikiami fiziniu dokumentų formatu, jeigu toks formatas privalomas pagal teisės aktus ir (ar) Užsakovas nurodo tokį būtinumą;
      13. tinkamai vykdyti kitus įsipareigojimus, numatytus Sutartyje ir galiojančiuose Lietuvos Respublikos teisės aktuose.
   3. Šalys įsipareigoja pagal motyvuotą kitos Šalies prašymą, vadovaujantis principu „būtina žinoti“, pateikti prašančiai Šaliai visus jai reikalingus ir jos nurodytus dokumentus, informaciją bei kitą medžiagą, susijusią su Šalies vykdoma veikla ir Paslaugų poreikiu. Principas „būtina žinoti“ reiškia, kad Šaliai gali būti patikėta tik tokios apimties informacija, kokios pagrįstai reikia jos pareigoms, numatytoms šioje Sutartyje, tinkamai atlikti. Šalies atsisakymas pateikti informaciją vadovaujantis principu „būtina žinoti“ turi būti raštiškai pagrįstas ir motyvuotas.
   4. Užsakovas, o taip pat Paslaugų teikėjas, jei jam Užsakovas Paslaugų teikimo tikslu perdavė Užsakovui priklausančią techninę, programinę ar kitokią įrangą, įsipareigoja kitos Šalies perduotą įrangą tausoti ir naudoti ją tik pagal tiesioginę paskirtį ir be išankstinio kitos Šalies sutikimo neperduoti jos tretiesiems asmenims. Šalys taip pat įsipareigoja nekeisti kitos Šalies perduotos įrangos techninių ir programinių parametrų, nustatymų ir jos kitaip nemodifikuoti daugiau, nei tai yra būtina ją naudojant pagal paskirtį. Kiekviena Šalis yra atsakinga už kitai Šaliai perduotos įrangos apskaitą, inventorizaciją, priėmimo – perdavimo organizavimą taip, kaip numatyta Sutarties prieduose. Šalis, praradusi, sugadinusi ar kitaip sužalojusi kitos Šalies perduotą įrangą ir/ar atskiras jos dalis, įsipareigoja atlyginti kitos Šalies dėl tokio įrangos ir/ar atskirų jos dalių praradimo, sugadinimo ar kitokio sužalojimo patirtus tiesioginius nuostolius. Šalys susitaria, kad šiame Sutarties punkte nurodytais minimaliais nuostoliais laikoma įskaitant, bet neapsiribojant, apskaitoje nurodyta prarastos, sugadintos ar kitaip sužalotos įrangos likutinė vertė.
   5. Šalys įsipareigoja paskirti Kontaktinius asmenis, kurie patys ar per kitus asmenis privalo:
      1. nuo atitinkamų Paslaugų teikimo pradžios supažindinti kitą Sutarties Šalį su Šalies vidaus teisės aktais, standartais ir procedūromis, kurios yra svarbios Paslaugų teikimui ir (arba) nustato teises ir pareigas, neaptartas Sutartyje ar jos Prieduose;
      2. supažindinti kitą Šalį su pasikeitusiais vidaus teisės aktais, reglamentais per 2 (dvi) darbo dienas nuo jų atnaujinimo;
      3. suteikti kitai Šaliai prieigas prie savo IT sistemų, kurias kita Šalis naudoja Paslaugų teikimui;
      4. esant poreikiui, raštu pateikti Paslaugų teikėjui komentarus, pastabas ir pasiūlymus Paslaugų teikimo eigoje, taip pat nurodyti Paslaugų teikėjui atlikti veiksmus, susijusius su Paslaugų teikimu ar tokių veiksmų neatlikti, kai Šalių pasirinkimo teisę suteikia Sutartis ar Paslaugų teikimui taikytina teisė;
      5. esant poreikiui, raštu pateikti Užsakovui komentarus, pastabas ir pasiūlymus Paslaugų teikimo eigoje, taip pat nurodyti Užsakovui atlikti veiksmus, įtakojančius ir sudarančius galimybes kokybiškam Paslaugų teikimui ar tokių veiksmų neatlikti, kai Šalių pasirinkimo teisę suteikia Sutartis ar Paslaugų teikimui taikytina teisė;
      6. Sutartyje nurodyta tvarka ir terminais suderinti ir patvirtinti Aktą už per praėjusį Ataskaitinį laikotarpį suteiktas Paslaugas, išskyrus atvejus, kai Šalys paskiria kitus asmenis, atsakingus už Aktų suderinimą ir tvirtinimą;
      7. priimti Paslaugų teikėjo pateikiamas sąskaitas faktūras už suteiktas Paslaugas ir organizuoti jų apmokėjimą Sutartyje nurodyta tvarka ir terminais;
      8. tinkamai vykdyti kitas Sutartyje jiems priskirtas funkcijas.
   6. Pasikeitus Šalies paskirtam Kontaktiniam asmeniui, Šalis įsipareigoja nedelsiant, bet ne vėliau kaip per 5 (penkias) darbo dienas, informuoti raštu kitą Šalį apie Kontaktinio asmens pasikeitimą, nurodant naujo Kontaktinio asmens vardą, pavardę, telefono numerį, elektroninio pašto adresą.
   7. Šalys patvirtina, kad nepagrįstai neatsisakys išduoti kitos Šalies Kontaktiniams asmenims, pateikusiems tapatybę patvirtinančius dokumentus, leidimus patekti į pirmosios Šalies įmonės teritoriją, jei tokie leidimai būtų reikalingi. Apie poreikį patekti į kitos Šalies teritoriją Šalis informuos iš anksto, išskyrus avarijų, gedimų ar kitus nenumatytus atvejus. Kai tai įmanoma, Šalys įsipareigoja tokius leidimus išduoti nedelsiant, bet nė vėliau kaip per 5 (penkias) darbo dienas po Sutarties pasirašymo ir atitinkamų dokumentų, numatytų Sutarties BD 8.2 punkte, pateikimo ir atitinkamai po kiekvieno pranešimo apie Kontaktinių asmenų asmenų pasikeitimą pateikimo. Šalys Sutarties priede gali susitarti dėl kitokios leidimų patekti į kitos Šalies teritoriją išdavimo tvarkos.
   8. Kiti Užsakovo ir Paslaugų teikėjo įsipareigojimai, teisės ir pareigos, apibrėžiami galiojančiuose Lietuvos Respublikos teisės aktuose ir Sutarties SD bei jos prieduose (jei apibrėžiami).
9. **INTELEKTINĖS NUOSAVYBĖS TEISĖS**
   1. Intelektinė nuosavybė, kuri buvo sukurta iki šios Sutarties sudarymo ir vykdymo ir su ja susijusios teisės, yra Paslaugų teikėjo ar jo pasirinkto gamintojo/platintojo nuosavybė, išskyrus neatlygintinę, neterminuotą, neatšaukiamą, perleidžiamą, neišimtinę licenciją tiek Lietuvoje, tiek visose kitose pasaulio valstybėse Užsakovui naudotis tais intelektinės nuosavybės objektais tiek, kiek tai būtina Paslaugų rezultato tinkamo naudojimo tikslais, jei Sutarties SD nenumatyta, kad teisės naudotis intelektine nuosavybe negali būti suteikiamos tokia apimtimi, kaip nurodoma šiame straipsnyje dėl Paslaugų pobūdžio, Paslaugų teikėjo, trečiųjų asmenų išimtinių teisių. Paslaugų teikėjas šia Sutartimi duoda sutikimą ir leidžia Užsakovui jo nuomojamomis Paslaugų teikėjui priklausančiomis informacinėmis sistemomis naudotis kitoms AB „Ignitis grupė“ dukterinėms įmonėms, kuriose AB „Ignitis grupė“ yra akcininkas, turintis balsų daugumą (yra patronuojanti bendrovė).
   2. Kai Sutarties vykdymo metu Užsakovo lėšomis ir (ar) Užsakovo užsakymu sukuriamas Užsakovo poreikius tenkinantis intelektinės nuosavybės objektas, visos intelektinės nuosavybės teisės į tokį objektą priklauso Paslaugų teikėjui, o Užsakovui suteikiama neatlygintinė, neterminuota, perleidžiama, neišimtinė licencija naudotis Paslaugų teikėjo sukurtu intelektinės nuosavybės objektu tiek, kiek tai būtina Paslaugų rezultato tinkamo naudojimo tikslais. Šalys gali susitarti, kad intelektinės nuosavybės teisės perleidžiamos Užsakovui. Dėl intelektinės nuosavybės teisių perleidimo Šalys gali susitarti atskiru rašytiniu susitarimu arba derindamos Paslaugų užduotį. Tuo atveju, jei Užsakovui perleidžiamos intelektinės nuosavybės teisės, Paslaugų teikėjui suteikiama neatlygintinė, neterminuota, neatšaukiama, perleidžiama, neišimtinė licencija tiek Lietuvoje, tiek visose kitose pasaulio valstybėse naudotis tais intelektinės nuosavybės objektais teikiant paslaugas kitiems klientams bei visais kitais vykdomos veiklos tikslais.
   3. Bet kokie su Sutartimi susiję dokumentai, kuriuos Paslaugų teikėjas gauna iš Užsakovo jo užsakymu kurdamas intelektinės nuosavybės objektą yra Užsakovo nuosavybė ir, Paslaugų teikėjui baigus vykdyti savo įsipareigojimus, Užsakovo reikalavimu turi būti grąžinti Užsakovui (kartu su visomis jų kopijomis), išskyrus antrą Sutarties egzempliorių bei dokumentus, kurie yra viešai prieinami. Paslaugų teikėjui priklauso dokumentai, sukurti iki šios Sutarties sudarymo ir vykdymo, Sutarties vykdymo metu sukurti dokumentai, jei Šalys nesusitaria kitaip.
   4. Jeigu Sutarties vykdymo tikslais Paslaugų teikėjas naudoja intelektinės nuosavybės objektus, kurie priklauso tretiesiems asmenims, Paslaugų teikėjas yra visiškai atsakingas tiek Užsakovui, tiek ir tretiesiems asmenims už tos intelektinės nuosavybės naudojimo teisėtumą. Paslaugų teikėjas įsipareigoja gauti/tarpininkauti gaunant trečiųjų asmenų sutikimus Užsakovui naudoti tokius intelektinės nuosavybės objektus šios Sutarties apimties ribose. Jei dėl Paslaugų teikėjo kaltės toks naudojimasis intelektinės nuosavybės objektais pažeidžia trečiųjų asmenų intelektinės nuosavybės teises, Paslaugų teikėjas Užsakovui pateikia kitą tokios pat ar panašios vertės intelektinės nuosavybės objektą ir teises į jo naudojimą.
   5. Ši Sutartis ir jos priedai nedaro įtakos techninės ir programinės įrangos nuosavybės teisėms. Kiekviena Šalis gali naudotis technine įranga ir/ar programomis (angl. software), priklausančiomis kitai Šaliai. Tokia techninė įranga ir programos gali būti naudojamos tik Sutartyje ir jos prieduose numatytais tikslais ir laikantis galiojančių techninės ir programinės įrangos licencijų reikalavimų. Paslaugų teikėjas, teikdamas Paslaugas, gali naudoti techninę įrangą ar programas, kurias įsigijo nuosavybės teise, licencijos ar kitu pagrindu iš trečiųjų asmenų. Paslaugų teikėjas įsipareigoja atlikti visus reikiamus veiksmus, kad įgytų teisę perduoti techninę įrangą ar programas Užsakovui Paslaugų teikimo tikslais ir tokiais veiksmais nepažeistų jokių trečiųjų asmenų teisių. Jei Paslaugų teikėjas perdavimo momentu tokios teisės neturi, Paslaugų teikėjas yra atsakingas užtikrinti, kad Užsakovas galėtų nepertraukiamai toliau naudotis technine įranga ar programomis, kol tokia teisė bus įgyta arba privalo pakeisti įrangą ar programinę įrangą atitinkamomis.
   6. Paslaugų teikėjas garantuoja nuostolių ir (ar) žalos atlyginimą Užsakovui (įskaitant bylinėjimosi išlaidas) dėl bet kokių reikalavimų, kylančių dėl intelektinės nuosavybės teisių pažeidimo ar įtariamo jų pažeidimo (įskaitant gynybą įtariamo pažeidimo atveju), išskyrus atvejus, kai toks pažeidimas (įtariamas pažeidimas) atsiranda dėl Užsakovo kaltės.
   7. Paslaugų teikėjas nedelsdamas praneša Užsakovui apie tai, kad Paslaugų teikėjui yra pateiktas ieškinys ar bet koks kitas reikalavimas dėl bet kokios su Sutartimi susijusios intelektinės nuosavybės teisės pažeidimo ar įtariamo pažeidimo. Užsakovas taip pat nedelsdamas praneša Paslaugų teikėjui apie tai, kad Užsakovui yra pateiktas ieškinys ar bet koks kitas reikalavimas dėl bet kokios su Sutartimi susijusios intelektinės nuosavybės teisės pažeidimo ar įtariamo pažeidimo.
10. **ŠALIŲ ATSAKOMYBĖ**
    1. Už savo sutartinių įsipareigojimų nevykdymą ar netinkamą vykdymą Šalys atsako šioje Sutartyje ir teisės aktuose nustatyta tvarka.
    2. Šalių atsakomybė yra ribota ir neviršys 300 000 EUR (trys šimtai tūkstančių eurų), išskyrus kai žala ar nuostoliai atsirado dėl Šalies tyčios ar didelio neatsargumo ar atlyginami Paslaugų teikėjo tiesioginiai nuostoliai, susiję su ilgalaikių Paslaugų teikimu (taip, kaip jos apibrėžtos Sutarties BD 10.4 punkte).
    3. Šalis, laiku neįvykdžiusi savo įsipareigojimų pagal šią Sutartį arba įvykdžiusi juos nepilnai ir (ar) netinkamai, privalo nedelsdama, bet ne vėliau kaip per 30 (trisdešimt) dienų nuo raštiško kitos Šalies pranešimo gavimo dienos, atlyginti nukentėjusiajai Šaliai visus su prievolės neįvykdymu ar nepilnu (netinkamu) įvykdymu susijusius tiesioginius nuostolius (įskaitant, bet neapsiribojant, institucijų paskirtas baudas). Prievolės neįvykdymu pagal šią Sutartį Šalys taip pat laiko Paslaugų teikėjo nukrypimą nuo Sutarties prieduose nurodyto reakcijos laiko dėl priežasčių, priklausančių nuo Paslaugų teikėjo. Šalys susitaria, kad tiesioginių nuostolių atlyginimas neatleidžia kaltos Šalies nuo nepilnai (netinkamai) įvykdytų įsipareigojimų tinkamo įvykdymo.
    4. Šalys susitaria, kad jeigu ilgalaikės Paslaugos (ilgalaikės Paslaugos suprantamos kaip Užsakovo pateikti tęstiniai, ilgalaikiai ir/arba projektiniai užsakymai, kurie įgyvendinami Užsakovo iniciatyva ir išimtinai jo naudai) nebus baigtos teikti/įgyvendinti pagal užsakymo pateikimo momentu galiojančią Sutartį (t. y., Sutarties galiojimas pasibaigs anksčiau nei bus baigtas vykdyti užsakymas bei jo rezultatas bus perduotas Užsakovui) arba užsakymo vykdymas Užsakovo iniciatyva bus nutrauktas Sutarties galiojimo laikotarpiu, tokiu atveju, pasibaigus Sutarties galiojimui, Paslaugų teikėjui pareikalavus, Užsakovas įsipareigoja padengti visus Paslaugų teikėjo patirtus tiesioginius nuostolius, susijusius su užsakymo vykdymu ir (arba) užsakymo vykdymo nutraukimu jo neįgyvendinus iki pabaigos, įskaitant, bet neapsiribojant: Paslaugų teikėjo ir Trečiųjų šalių užsakymo vykdymo sąnaudas ir (arba) sukauptas investicijas, sutarčių su Trečiomis šalimis nutraukimo išlaidas (jei tokios būtų) ir kitus tiesioginius nuostolius.
    5. Užsakovui pareiškus reikalavimą atlyginti patirtus nuostolius, netesybos įskaitomos į nuostolių atlyginimą. Netesybos taikomos nuo Sutartyje nurodytų sumų be PVM.
    6. Sutarties pagrindu Šalies privalomos mokėti netesybos (jei jos nėra įskaitomos) turi būti sumokėtos per 30 (trisdešimt) dienų nuo joms apmokėti išrašytos sąskaitos-faktūros ar kito dokumento, kuriame pateikiamas reikalavimas sumokėti netesybas, gavimo dienos.
    7. Šalys susitaria, kad Paslaugų teikėjas neatsako už Paslaugų kokybę ar Paslaugų teikimo nutraukimą, Paslaugų suteikimą vėluojant, jei Paslaugų kokybė ar Paslaugų suteikimo terminai neatitinka Sutarties prieduose nustatytų reikalavimų dėl:
       1. Užsakovo kaltės ar aplinkybių, nepriklausančių nuo Paslaugų teikėjo ar Paslaugų teikėjo pasirinktų trečiųjų asmenų, įskaitant, bet neapsiribojant, Užsakovo skirtų ekspertų netinkamo savo pareigų vykdymo;
       2. Užsakovo sistemų sutrikimo ar sutrikimo Užsakovo pasirinktų trečiųjų asmenų sistemose;
       3. klaidų Užsakovo pateiktoje informacijoje, skirtoje Paslaugų teikimui;
       4. Užsakovo vėlavimo priimti sprendimus, pateikti dokumentus ar kitokią informaciją, kuri būtina Paslaugų teikimui;
       5. Užsakovo atstovų pateiktų instrukcijų (kurios buvo pagrįstos vadovaujantis Sutarties ir/ar jos priedų nuostatomis) vykdymo;
       6. trečiųjų asmenų pareikštų pretenzijų, ieškinių, taikomų administracinių sankcijų ir panašiai, jei tokie reikalavimai ar sankcijos Paslaugų teikėjo atžvilgiu yra taikomi dėl Užsakovo ar Užsakovo ekspertų veiklos.
    8. Paslaugų teikėjas taip pat neatsako už:
       1. Trečiųjų šalių telekomunikacinę įrangą, duomenų tinklus arba paslaugas, išskyrus atvejus, kai jos yra pasirinktos Paslaugų teikėjo arba kai Paslaugų teikėjas ir Užsakovas susitaria kitaip;
       2. žalą ir/ar nuostolius, kuriuos Užsakovas gali patirti dėl visų trečiųjų asmenų veikimo ir/ar neveikimo, įskaitant, be apribojimų, neleistiną Užsakovo interneto vartotojų veiklą, išskyrus su Paslaugų teikėju susijusių ar Paslaugų teikėjo pasitelktų trečiųjų asmenų veiklą.
11. **NENUGALIMOS JĖGOS (FORCE MAJEURE) APLINKYBĖS**
    1. Bet kuri Šalis atleidžiama nuo atsakomybės už savo sutartinių įsipareigojimų nevykdymą ar netinkamą vykdymą, jei įrodo, kad toks nevykdymas ar netinkamas vykdymas buvo nulemtas nenugalimos jėgos (force majeure) aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui. Nenugalima jėga (force majeure) nelaikoma tai, kad Šalis neturi reikiamų finansinių išteklių Sutarčiai tinkamai ir laiku vykdyti arba Šalies (skolininko) kontrahentai pažeidžia savo prievoles.
    2. Šalys nenugalimos jėgos (force majeure) aplinkybėmis susitaria laikyti aplinkybes, kaip jos reglamentuotos Lietuvos Respublikos civilinio kodekso 6.212 straipsnyje ir Lietuvos Respublikos Vyriausybės 1996 m. liepos 15 d. nutarimu Nr. 840 patvirtintose „Atleidimo nuo atsakomybės, esant nenugalimos jėgos (force majeure) aplinkybėms, taisyklėse“.
    3. Šalis, kuri dėl nenugalimos jėgos (force majeure) aplinkybių negali įvykdyti savo sutartinių įsipareigojimų, privalo nedelsdama, bet ne vėliau kaip per 5 (penkias) darbo dienas nuo momento, kai sužinojo ar turėjo sužinoti apie tokių aplinkybių atsiradimą, raštu apie tai informuoti kitą Šalį, nurodyti nenugalimos jėgos (force majeure) aplinkybes, ir sutartinius įsipareigojimus, kurių ji negalės vykdyti. Tokiu atveju, jei abi Šalys pripažįsta, kad susiklosčiusios aplinkybės yra pripažintinos nenugalima jėga (force majeure), sutartinių įsipareigojimų vykdymas laikomas sustabdytu pagrįstai, kol išnyks pirmiau nurodytos aplinkybės. Jeigu šio pranešimo kita Šalis negauna per 5 (penkių) darbo dienų terminą po to, kai Sutarties nevykdanti Šalis sužinojo ar turėjo sužinoti apie nenugalimos jėgos (force majeure) aplinkybes, tai pastaroji Šalis privalo kitai Šaliai atlyginti nuostolius, susijusius su negautu ar ne Sutartyje nustatytu terminu gautu pranešimu. Šalis, laiku nepranešusi kitai Šaliai apie nenugalimos jėgos (force majeure) aplinkybes, negali jomis remtis kaip atleidimo nuo atsakomybės už Sutarties nevykdymą pagrindu. Pranešime turi būti nurodyta:
       1. Nenugalimos jėgos (force majeure) aplinkybės, dėl kurių konkreti prievolė negali būti vykdoma Sutartyje nustatytais terminais ir (ar) tvarka;
       2. Visi galimi nenugalimos jėgos (force majeure) aplinkybes patvirtinantys įrodymai, kuriuos turi Šalis, patyrusi nenugalimos jėgos (force majeure) aplinkybes. Tuo atveju, jeigu Šalis, patyrusi nenugalimos jėgos (force majeure) aplinkybes, po pranešimo pateikimo kitai Šaliai dienos gauna papildomų nenugalimos jėgos (force majeure) aplinkybes patvirtinančių įrodymų, visi tokie įrodymai kitai Šaliai turi būti pateikti per kiek įmanoma trumpesnį terminą;
       3. Nenugalimos jėgos (force majeure) aplinkybių pradžia ir planuojama (tikėtina) pabaiga;
       4. Nenugalimos jėgos (force majeure) įtaka tos Sutarties sąlygos įvykdymui, taip pat kitų šios Sutarties sąlygų įvykdymui.
    4. Esant nenugalimos jėgos (force majeure) aplinkybėms Šalis atleidžiama nuo savo sutartinių įsipareigojimų vykdymo visam minėtų aplinkybių buvimo laikotarpiui. Kai dėl nenugalimos jėgos (force majeure) aplinkybių Šalis nevykdo savo sutartinių įsipareigojimų daugiau kaip 3 (tris) mėnesius, kita Šalis turi teisę nutraukti arba sustabdyti Sutartį, raštu apie tai pranešusi Sutarties nevykdančiai Šaliai.
    5. Pasibaigus nenugalimos jėgos (force majeure) aplinkybėms, Šalis, dėl nenugalimos jėgos (force majeure) aplinkybių negalėjusi vykdyti savo sutartinių įsipareigojimų, privalo nedelsdama, bet ne vėliau kaip per 3 (tris) darbo dienas, pranešti apie tai kitai Šaliai ir atnaujinti savo sutartinių įsipareigojimų vykdymą, jeigu Šalys nesusitarė kitaip. Šalis, nepranešusi apie aukščiau nurodytų aplinkybių pasibaigimą ir (ar) neatnaujinusi savo sutartinių įsipareigojimų vykdymo šiame punkte nustatyta tvarka, privalo atlyginti kitai Šaliai dėl negauto pranešimo patirtus nuostolius.
    6. Sutarties nutraukimas arba sustabdymas nepanaikina pareigos sumokėti už iki Sutarties nutraukimo ar sustabdymo suteiktas paslaugas ir (ar) pristatytas prekes, ir (ar) atliktus darbus, ir kitos Šalies teisės reikalauti atlyginti netesybas bei nuostolius, atsiradusius dėl Sutarties nevykdymo ar netinkamo vykdymo iki nenugalimos jėgos (force majeure) aplinkybių atsiradimo.
12. **SUTARTIES PAKEITIMAS IR JOS NUTRAUKIMAS** 
    1. Šios Sutarties (įskaitant Sutarties priedų) sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurių keitimas numatytas Sutartyje ir/ar galimas vadovaujantis viešuosius pirkimus reglamentuojančių teisės aktų nuostatomis.
    2. Sutarties sąlygų keitimu nėra laikomi techninio pobūdžio pirkimo sutarties pakeitimai (pavyzdžiui, Šalių rekvizitai, klaidos) bei atskirų Sutarties vykdymo sąlygų koregavimas Sutartyje numatytomis aplinkybėmis bei sąlygomis (pavyzdžiui, kai Sutartyje nustatyta tvarka Sutartį papildžius naujų paslaugų priedais, reikalinga patikslinti bendrą Sutarties kainą, apmokėjimo už konkrečias paslaugas tvarką, jei konkrečioms paslaugoms ji yra skirtinga ir pan.).
    3. Sutarties BD 12.1 punkte numatyta tvarka netaikoma:
       1. kainos perskaičiavimui dėl pasikeitusio PVM;
       2. Kainos perskaičiavimui dėl valiutos pakeitimo;
       3. Šalių kontaktinių duomenų ir/ar asmenų (kontaktinių, įgaliotų ir kt.) pakeitimui.
    4. Sutarties sąlygų keitimą gali inicijuoti kiekviena Šalis, pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, turi jį išnagrinėti per 20 (dvidešimt) dienų ir kitai Šaliai pateikti motyvuotą atsakymą. Šalių nesutarimo atveju sprendimo teisė priklauso Užsakovui.
    5. Bet kokie šios Sutarties ar atskirų jos priedų pakeitimai, papildymai ar priedai prie jos galioja tik įforminus juos vienu arba keliais rašytiniais dokumentais, pasirašytais abiejų Šalių (jeigu Sutartis arba jos priedai nenustato kitaip).
    6. Ši Sutartis jos galiojimo laikotarpiu pagal Šalių poreikį laikantis teisės aktų reikalavimų galės būti papildyta susitarimais ir (ar) papildomais priedais dėl Paslaugų teikimo ir pagal poreikį papildomais susitarimais bus patikslintos Sutarties nuostatos. Sutarties galiojimo laikotarpiu Užsakovui iškilus papildomų susijusių paslaugų poreikiui, Užsakovas, vadovaudamasis ir nepažeisdamas galiojančio bei taikomo viešųjų pirkimų teisinio reglamentavimo (esant poreikiui, atlikęs reikalingas viešojo pirkimo procedūras), pateikia Paslaugų teikėjui prašymą raštu arba elektroniniu paštu, o Paslaugų teikėjas įsipareigoja pasiūlyti Užsakovui tokias paslaugas arba jų alternatyvas per kuo trumpesnį terminą, vadovaudamasis ir nepažeisdamas galiojančio bei taikomo teisinio reglamentavimo (esant poreikiui, atlikęs reikalingas viešojo pirkimo procedūras tokioms paslaugoms teikti). Šalys atskirai susitaria dėl tokių paslaugų, jų specifikacijos, kokybės lygio reikalavimų ir užmokesčio už jas, sudarydamos atskirą arba pakeisdamos esamą Sutarties priedą. Nuo susitarimo, kuriuo Šalys susitaria dėl tokių paslaugų teikimo, įsigaliojimo datos, šios paslaugos laikomos Paslaugomis ir joms taikomos visos Sutarties nuostatos.
    7. Sutartis gali būti nutraukta:
       1. raštišku abiejų Šalių sutarimu;
       2. įspėjus kitą Šalį raštu prieš 5 (penkias) dienas, jei Šalis nevykdo ar netinkamai vykdo šioje Sutartyje ar jos prieduose numatytus įsipareigojimus, jeigu prieš tai ji buvo kitos Šalies apie tai įspėta raštu ir neištaisė dėl Sutarties nevykdymo arba netinkamo vykdymo susidariusių trūkumų per 30 (trisdešimt) dienų nuo atitinkamo įspėjimo iš kitos Šalies gavimo dienos;
       3. vienašališkai, įspėjus kitą Šalį raštu prieš 5 (penkias) dienas, Šaliai tapus nemokia, arba iškėlus jai bankroto bylą, arba pradėjus likvidavimo procedūrą;
       4. bet kurios iš Šalių iniciatyva, vienašališkai, nesikreipiant į teismą ir nesant Sutarties pažeidimo iš kitos Šalies pusės, įspėjus kitą Šalį raštu prieš 90 (devyniasdešimt) dienų;
       5. Kitais Sutarties prieduose numatytais atvejais.
    8. Nutraukus šią Sutartį bet kuriuo pagrindu, Šalys įsipareigoja:
       1. imtis visų priemonių, siekiant sumažinti dėl Sutarties nutraukimo Šalių patiriamus nuostolius;
       2. per 30 (trisdešimt) dienų nuo paskutinės Paslaugų teikimo dienos, pateikti kitai Šaliai visus dokumentus, būtinus visiškam atsiskaitymui pagal Sutartį (už kokybiškai suteiktas Paslaugas iki Sutarties nutraukimo dienos);
       3. atsiskaityti už iki Sutarties nutraukimo kokybiškai, tinkamai pagal Sutarties sąlygas suteiktas Paslaugas.
    9. Nutraukus Sutartį Sutarties BD 12.7.4 punkte numatytu pagrindu, nutraukimą inicijuojanti Šalis įsipareigoja kitai Šaliai sumokėti visuose Sutarties prieduose ar atitinkamame Sutarties priede (jei nutraukiamas tik konkretaus Sutarties priedo galiojimas), nurodytus išankstinio nutraukimo mokesčius (jei tokie yra numatyti Sutarties priede), taip pat turi atlyginti kitos Šalies dėl Sutarties nutraukimo patirtus tiesioginius nuostolius, kiek jų nepadengia sumokėta išankstinio nutraukimo mokesčio suma.
    10. Šalys susitaria, kad tiesioginiais nuostoliais nutraukus Sutartį ar bet kurį Sutarties priedą pagal Sutarties BD 12.7.4 punktą bus laikomi nuostoliai, įskaitant, bet neapsiribojant, išlaidos, susijusios su darbo santykių su atitinkamais Šalies darbuotojais nutraukimu; įrangos likutinė vertė (jeigu tai numatyta Sutarties prieduose); taip pat nuostoliai, kuriuos Šalis patyrė sumokėdama netesybas ar nuostolius kompensuojančias sumas Sutarties nutraukimą inicijuojančios Šalies sutartiniams kontrahentams (subteikėjams) dėl kitos Šalies prisiimtų sutartinių įsipareigojimų nevykdymo, sąlygoto Sutarties ar bet kurio jos priedo nutraukimo ir kurių dydžius bei mokėjimo sąlygas Sutarties nutraukimą inicijuojanti Šalis buvo iš anksto suderinusi su kita Šalimi. Bet kokiu atveju Šalys įsipareigoja dėti maksimalias pastangas (bendradarbiauti, derėtis ir pan.), kad dėl Sutarties ar bet kurio jos priedo nutraukimo Šalies patiriami nuostoliai būtų kuo mažesni.
    11. Sutarties nutraukimo dieną Šalys grąžina viena kitai iš kitos Šalies šios Sutarties ar atitinkamo jos priedo pagrindu gautą įrangą, duomenis ar medžiagą, išskyrus tuos dokumentus, kuriuos privalo saugoti atitinkama Šalis teisės aktuose nustatyta tvarka. Visos tokios medžiagos kopijos (netgi dalinės) turi būti saugiai ir negrįžtamai sunaikintos, jeigu to nedraudžia galiojantys teisės aktai.
    12. Nutraukus Sutartį, Užsakovas turi teisę nepažeisdamas galiojančio viešųjų pirkimų teisinio reglamentavimo perduoti Paslaugų teikimą Trečiosioms šalims ar perimti Paslaugų vykdymą pats. Paslaugų teikėjas efektyviai ir profesionaliai privalo padėti perduodant Paslaugų teikimą per suderintą terminą ir sutartais kaštais.
    13. Šalys susitaria, kad Sutarties nuostatos, reglamentuojančios Sutarties nutraukimą mutatis mutandis taikomos ir tiems atvejams, kai nutraukiamas vienos ar kelių Paslaugų grupių teikimas pagal Sutartį.
    14. Šalys sutaria, kad Sutarties galiojimo laikotarpiu Užsakovo užsakytos ilgalaikės Paslaugos (ilgalaikės Paslaugos suprantamos kaip Užsakovo pateikti tęstiniai, ilgalaikiai ir/arba projektiniai užsakymai), kurių rezultatas turi būti perduodamas Užsakovui, pasibaigus Sutarties galiojimui ir Užsakovui bei Paslaugų teikėjui sudarius naują paslaugų teikimo sutartį, kuri įsigalios nedelsiant pasibaigus esamai Sutarčiai, bus tęsiamos pagal teisės aktų nustatyta tvarka naujai sudarytos Sutarties sąlygas. Ilgalaikių Paslaugų teikimas gali būti tęsiamas pagal Šalių sudaromas Sutartis tol, kol užsakymas bus visiškai įgyvendintas (pabaigtas vykdyti) ir jos rezultatas bus perduotas Užsakovui.
    15. Jei kuri nors šios Sutarties nuostata yra pripažįstama negaliojančia arba neįgyvendinama, kitos šios Sutarties nuostatos lieka galioti visa apimtimi. Šios Sutarties nuostata, kuri yra pripažinta negaliojančia ar neįgyvendinama tik iš dalies ar tik tam tikra apimtimi, išliks galioti ta apimtimi, kiek ji nebuvo pripažinta negaliojančia arba neįgyvendinama.
    16. Ši Sutartis yra sudaryta vadovaujantis viešuosius pirkimus reglamentuojančių ir kitų teisės aktų nuostatomis. Esant situacijai, kuomet Sutarties nuostatos neatitinka viešuosius pirkimus reglamentuojančiuose teisės aktuose nustatytų reikalavimų, taikomos atitinkamų teisės aktų nuostatos.

**13. KITOS SUTARTIES NUOSTATOS**

13.1. Jei Paslaugų teikėjas, teikdamas Paslaugas, naudojasi Užsakovo infrastruktūra, dėl tokio infrastruktūros naudojimo Šalys susitaria atskiru susitarimu.

13.2. Užsakovui gavus valstybinės ar vietos valdžios institucijų reikalavimą pateikti Sutarties pagrindu teikiamų Paslaugų apimtis ir/ar kainas, Paslaugų teikėjas dės visas įmanomas pastangas, kad minėta informacija Užsakovui būtų pateikta kaip įmanoma skubiau.

13.3. Bet kokie su šia Sutartimi ar su jos įsigaliojimu, galiojimu, pažeidimu ar nutraukimu susiję ginčai, nesutarimai ar prieštaravimai, kurie neišsprendžiami derybų būdu, galutinai sprendžiami kompetentingame Lietuvos Respublikos teisme.

13.4. Bet kokie fiziniai ar juridiniai asmenys, kuriuos Paslaugų teikėjas pasitelkia tam, kad atitiktų pirkimo sąlygose nustatytus reikalavimus ar (ir) pasitelkia Sutarties vykdymui, neatsižvelgiant į tai, kokie teisiniai ryšiai sieja šiuos asmenis su Paslaugų teikėju, yra laikomi asmenimis, veikiančiais Paslaugų teikėjo vardu. Šių asmenų veiksmai, vykdant Sutartį, Paslaugų teikėjui sukelia tokias pačias pasekmes ir atsakomybę pagal Sutartį, kaip jo paties veiksmai.

13.5. Paslaugų teikėjas Sutarčiai vykdyti turi teisę pasitelkti Subteikėjus tuo atveju, jei pirkimo pasiūlyme nurodyta Sutarties dalis, kuri bus perduodama subteikimui arba pasiūlyme nurodytas konkretus Subteikėjas ir jam perduodama sutartinių įsipareigojimų dalis.

13.6. Subteikėjo keitimas ar (ir) naujo Subteikėjo pasitelkimas galimas tai sutartinių įsipareigojimų daliai, kurią Paslaugų teikėjas nurodė pasiūlyme. Subteikėjo keitimas ar naujo Subteikėjo pasitelkimas, jei Subteikėjas pasitelktas tik Sutarties vykdymui, tačiau Paslaugų teikėjas nesirėmė jo pajėgumais (kvalifikacija), kad atitiktų pirkimo sąlygų reikalavimus, galimas, jei Paslaugų teikėjas raštu praneša Užsakovui apie Subteikėjo (-jų) keitimą ar naujo (-ų) pasitelkimą bet kuriai pasiūlyme nurodytai sutartinių įsipareigojimų daliai. Jei Užsakovas per 5 (penkias) Darbo dienas raštu nepareiškė prieštaravimo, laikoma, kad Subteikėjas pakeistas ar pasitelktas naujas. Paslaugų teikėjo pranešimas laikomas neatskiriama Sutarties dalimi.

**14. ASMENS DUOMENŲ APSAUGA**

* 1. Sudarydamos šią Sutartį Šalys patvirtina, kad supranta, jog nuo 2018 m. gegužės 25 d. yra tiesiogiai taikomas 2016 m. balandžio 27 d. priimtas Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo (toliau – Reglamentas). Šalys patvirtina, kad jeigu siekiant užtikrinti tinkamą Sutarties vykdymą bus tvarkomi asmens duomenys, Šalys įsipareigoja sudaryti atskirą susitarimą dėl duomenų tvarkymo, kuriuo nustato duomenų tvarkymo dalyką ir trukmę, duomenų tvarkymo pobūdį ir tikslą, asmens duomenų rūšis ir duomenų subjektų kategorijas bei duomenų valdytojo prievoles ir teises (Sutarties SD priedas).
  2. Jeigu poreikis tvarkyti asmens duomenis paaiškėja po Sutarties sudarymo, Šalys įsipareigoja nedelsiant sudaryti papildomą susitarimą dėl duomenų tvarkymo prie Sutarties ir imtis kitų būtinų priemonių siekiant užtikrinti atitiktį Reglamento reikalavimams. Šalys pripažįsta, kad papildomo susitarimo dėl duomenų tvarkymo pasirašymas nebus laikomas esminiu šios Sutarties sąlygų pakeitimu.

# **Konfidenciali informacija**

* 1. Jei Sutarties SD nenurodyta kitaip, šiai Sutarčiai ir Paslaugų teikimui pagal šią Sutartį taikomos Susitarimo dėl konfidencialios informacijos, prie kurio, pasirašydami atitinkamus dokumentus, yra prisijungę Paslaugų teikėjas ir Užsakovas, nuostatos. Šalys susitaria, kad abiejų ar bet kurios iš Šalių atžvilgiu nustojus galioti aukščiau nurodytam Susitarimui dėl konfidencialios informacijos, Šalys susitars dėl šios Sutarties papildymo konfidencialumo nuostatomis, kurios įtvirtins ne blogesnę Šalių padėtį nei aukščiau nurodytame Susitarime dėl konfidencialios informacijos.

# **BAIGIAMOSIOS NUOSTATOS**

* 1. Šalys sutinka, kad teisės aktų nustatyta tvarka reorganizavus Paslaugų teikėjo ar Užsakovo įmonę ar pasikeitus Paslaugų teikėjo ar Užsakovo teisiniam statusui ar jei dėl bet kurios iš Šalių funkcijų ar jų dalies perdavimo šios Sutarties pagrindu Šaliai kylantys įsipareigojimai perduodami Trečiajai šaliai ar Šalies asocijuotiems asmenims, be raštiško kitos Šalies sutikimo teisių ir pareigų perėmėjas, jei jis yra Ignitis grupės įmonė, nuo teisių ir pareigų perėmimo momento tampa Sutarties Šalimi, perimančia visas šios Sutarties pagrindu Paslaugų teikėjo ar Užsakovo prisiimtas teises ir pareigas. Šalys pareiškia ir patvirtina, kad toks Paslaugų teikėjo ar Užsakovo teisių ir pareigų perėjimas nėra novacija pagal Lietuvos Respublikos civilinio kodekso VI knygos I dalies trečiojo skirsnio nuostatas ir pats savaime neturi įtakos Sutarties galiojimui. Šalys sutinka, kad apie šiame punkte nustatytą teisių ir pareigų perėmimą Paslaugų teikėjas ar Užsakovas arba jų teisių ir pareigų perėmėjas kitą Šalį informuoja teisės aktų nustatyta tvarka ir Šalys atskiro Sutarties pakeitimo nesudaro.
  2. Bet kuri Šalis savo teises ir įsipareigojimus pagal šią Sutartį gali perleisti tik vadovaudamasi galiojančiu viešųjų pirkimų teisiniu reglamentavimu ir gavusi kitos Šalies rašytinį sutikimą (išskyrus Sutarties BD 16.1 punkte numatytą atvejį). Bet koks teisių ir pareigų perleidimas pažeidus šio straipsnio nuostatas yra laikomas negaliojančiu.
  3. Ši Sutartis lieka galioti teisių bei pareigų pagal šią Sutartį perėmėjų atžvilgiu.
  4. Visi pranešimai ir kita informacija tarp Šalių pagal šią Sutartį atliekami raštu ir laikomi tinkamai pateiktais, jei įteikti asmeniškai, ar siunčiami elektroniniu paštu, kitu el. būdu ar per kurjerį, registruotu paštu ar kitomis priemonėmis Sutarties SD nurodytais adresais.
  5. Kiekviena Šalis privalo per 5 (penkias) Darbo dienas pranešti kitai Šaliai apie Sutartyje nurodytų adreso, rekvizitų, Kontaktinių asmenų pasikeitimą. Iki informavimo apie adreso pasikeitimą, visi šioje Sutartyje nurodytu adresu išsiųsti pranešimai ir kita korespondencija laikomi įteiktais tinkamai.
  6. Ši Sutartis sudaryta 2 (dviem) egzemplioriais, turinčiais vienodą juridinę galią, po 1 (vieną) egzempliorių kiekvienai Šaliai. Kai Sutartį Šalys pasirašo kvalifikuotais elektroniniais parašais, pasirašomas 1 (vienas) elektroninis Sutarties egzempliorius, kuriuo Šalys pasidalina elektroninių ryšių priemonėmis.

**\_\_\_\_\_\_\_\_\_\_\_\_\_\_\_\_\_\_\_\_\_**